CELEX: 
Language: ro
Date: 2018-12-14 00:00:00
Title: REGULAMENTUL DELEGAT (UE) …/… AL COMISIEI de modificare a anexei II la Regulamentul (UE) nr. 515/2014 al Parlamentului European și al Consiliului de instituire, în cadrul Fondului pentru securitate internă, a instrumentului de sprijin financiar pentru frontiere externe și vize

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) nr. 515/2014 al Parlamentului European și al Consiliului de instituire, în cadrul Fondului pentru securitate internă, a instrumentului de sprijin financiar pentru frontiere externe și vize
                  1
               , împuternicește Comisia să adopte acte delegate în conformitate cu condițiile prevăzute la articolul 17 din regulament. 
            
            
               În special, conform articolului 7 alineatul (2) din Regulamentul (UE) nr. 515/2014, Comisia este împuternicită să adopte acte delegate pentru revizuirea acțiunilor specifice enumerate în anexa II la acest regulament, dacă se consideră adecvat, inclusiv în contextul reexaminării intermediare.
            
            
               Caracterul dinamic al fluxurilor de migrație necesită o abordare flexibilă comună care să răspundă în mod adecvat evoluțiilor politice și nevoilor de finanțare ale UE și ale statelor sale membre, în special ale celor care se confruntă în mod constant cu o presiune ridicată exercitată de migrație la frontierele externe. 
            
            
               În acest context, Fondul pentru securitate internă și mai ales instrumentul de sprijin financiar pentru frontiere externe și vize ar trebui să fie în măsură să ofere sprijin financiar adecvat pentru punerea în aplicare a politicilor UE, cum ar fi abordarea-hotspot, astfel cum se subliniază în Agenda europeană privind migrația, prezentată de Comisia Europeană la 13 mai 2015
                  2
                și aprobată de Consiliul European din 25 și 26 iunie 2015
                  3
               . Prin abordarea-hotspot, UE oferă sprijin operațional statelor membre care se confruntă cu o presiune disproporționată a migrației la frontierele externe ale UE. Aceasta oferă asistență integrată, cuprinzătoare și specifică, într-un spirit de solidaritate și responsabilitate comună și în ideea protejării integrității spațiului Schengen. 
            
            
               În contextul reexaminării intermediare a programelor naționale efectuate în cadrul articolului 15 din Regulamentul (UE) nr. 514/2014 și ținând seama de prioritățile de politică ale UE evidențiate mai sus, au fost identificate nevoi suplimentare de finanțare în ceea ce privește activitățile de control la frontiere, în special în statele membre care se confruntă cu o presiune ridicată a migrației la frontierele externe. 
            
            
               Necesitatea sprijinirii unor astfel de eforturi a fost reiterată de Consiliul European în concluziile sale din 28 iunie 2018, în cadrul cărora se solicită înființarea, pe teritoriul UE, a unor „centre controlate”, pe bază de voluntariat, și consolidarea cooperării cu țările terțe pentru a asigura consolidarea capacităților de gestionare a frontierelor.
            
            
               Astfel de nevoi de finanțare ar trebui să fie acoperite în cel mai adecvat mod posibil prin utilizarea celui mai potrivit instrument de finanțare.
            
            
               În acest sens, ținându-se seama de particularitățile nevoilor de finanțare aferente, completarea programelor naționale ale statelor membre prin intermediul cheii de repartizare care a fost utilizată pentru distribuirea alocării de bază pentru fiecare stat membru nu este instrumentul adecvat, deoarece nu ar permite formularea unui răspuns care să acopere nevoile specifice ale statelor membre ce se confruntă cu o presiune ridicată a migrației și care să asigure controlul frontierelor externe ale UE.
            
            
               Nici utilizarea asistenței de urgență nu se numără printre cele mai bune opțiuni, deoarece aceasta presupune, în principiu, existența unor circumstanțe foarte specifice, și anume o situație de urgență, astfel cum este definită la articolul 2 litera (f) din Regulamentul (UE) nr. 515/2014. În plus, în cadrul asistenței de urgență, finanțarea se acordă pe baza unui proiect, pentru o perioadă scurtă (în general, de maximum 12 luni), spre deosebire de finanțarea acordată prin intermediul programelor naționale, care oferă o perspectivă multianuală. 
            
            
               Utilizarea unor acțiuni specifice în cadrul gestiunii partajate permite o ajustare mai flexibilă în funcție de dinamica și particularitățile unei anumite situații, deoarece oferă o abordare personalizată prin care se canalizează fonduri suplimentare către statele membre, oferind sprijin pentru o activitate specifică în cadrul Fondului pentru securitate internă și a componentei sale pentru frontiere externe și vize. Având în vedere caracterul foarte specific al activităților care necesită sprijin financiar suplimentar precum punerea în aplicare a abordării­hotspot, acțiunile specifice sunt considerate, prin urmare, cel mai adecvat instrument de finanțare. 
            
            
               În prezent, există două acțiuni specifice enumerate în anexa II la Regulamentul (UE) nr. 515/2014. Una dintre acestea, care este o acțiune comună a cel puțin două state membre, se referă la cooperarea consulară, în timp ce cea de a doua se referă la achiziționarea mijloacelor de transport și a echipamentelor operaționale care urmează să fie puse la dispoziția Agenției EBCG în cazul derulării unor operațiuni comune.
            
            
               Întrucât acțiunile specifice existente nu permit sprijinirea tipului de activități identificate în contextul reexaminării intermediare, în anexa relevantă la Regulamentul (UE) nr. 515/2014 trebuie inclusă o nouă acțiune specifică. Această acțiune specifică ar contribui la punerea în aplicare a abordării-hotspot și, astfel, ar sprijini gestionarea integrată a frontierelor, asigurând controlul efectiv și protecția frontierelor externe ale Uniunii. 
            
            
               De altfel, o astfel de modificare a listei de acțiuni specifice pentru a răspunde nevoilor specifice ale statelor membre, astfel cum se prevede în temeiul juridic al instrumentului de sprijin financiar pentru frontiere externe și vize, care este parte a Fondului pentru securitate internă, reprezintă o ocazie de a spori valoarea adăugată a UE în contextul gestionării fluxurilor de migrație.
            
            
               2.CONSULTĂRI ÎNAINTEA ADOPTĂRII ACTULUI
            
            
               În conformitate cu normele privind o mai bună legiferare și în temeiul considerentului 40 din Regulamentul (UE) nr. 515/2014, Comisia ar trebui să organizeze, atunci când pregătește acte delegate, consultări adecvate, inclusiv la nivel de experți. O astfel de consultare a avut loc, prin procedură scrisă, în perioada 4-20 iunie 2018, deoarece reuniunea la nivel de experți convocată pentru 6 iunie 2018 pentru discutarea acestei chestiuni a fost anulată, întrucât se înscriseseră foarte puține persoane. 
            
            
               Observațiile formulate de experții statelor membre au fost luate în considerare în mod corespunzător la elaborarea prezentului regulament delegat al Comisiei.
            
            
               În conformitate cu normele privind o mai bună legiferare, după consultarea interservicii, s-a folosit un mecanism de feedback. Perioada de feedback s-a încheiat la 22 octombrie 2018. Nu s-au primit observații.
            
         
         
            
            
               3.ELEMENTELE JURIDICE ALE ACTULUI DELEGAT
            
            
               Conform articolului 7 alineatul (2) din Regulamentul (UE) nr. 515/2014, Comisia este împuternicită să adopte acte delegate pentru modificarea anexei II la acest regulament care conține lista acțiunilor specifice.
            
            
               Articolul 17 din Regulamentul (UE) nr. 515/2014 stabilește modul în care se exercită delegarea, în special condițiile în care Comisia este împuternicită să adopte acte delegate.
            
            
            
               REGULAMENTUL DELEGAT (UE) …/… AL COMISIEI
            
            
               din 14.12.2018
            
            
               de modificare a anexei II la Regulamentul (UE) nr. 515/2014 al Parlamentului European și al Consiliului de instituire, în cadrul Fondului pentru securitate internă, a instrumentului de sprijin financiar pentru frontiere externe și vize 
               
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 515/2014 al Parlamentului European și al Consiliului din 16 aprilie 2014 de instituire, în cadrul Fondului pentru securitate internă, a instrumentului de sprijin financiar pentru frontiere externe și vize și de abrogare a Deciziei nr. 574/2007/CE
                  4
               , în special articolul 7 alineatul (2),
            
            
               întrucât:
            
            
               (1)Articolul 7 din Regulamentul (UE) nr. 515/2014 se referă la resursele disponibile pentru acțiuni specifice care urmează să fie alocate statelor membre. 
            
            
               (2)În contextul reexaminării intermediare menționate la articolul 15 din Regulamentul (UE) nr. 514/2014 al Parlamentului European și al Consiliului
                  5
               , s-au identificat nevoi suplimentare de finanțare ale statelor membre în domeniul gestionării frontierelor. 
            
            
               (3)Reexaminarea intermediară a identificat necesitatea de a oferi un sprijin financiar adecvat activităților de control la frontieră, în special în zonele hotspot, astfel cum sunt definite la articolul 2 alineatul (10) din Regulamentul (UE) 2016/1624
                  6
               , sau în zone similare care se confruntă sau care s-ar putea confrunta cu o presiune ridicată și disproporționată a migrației. 
            
            
               (4)Uniunea și-a reiterat sprijinul pentru astfel de eforturi în concluziile Consiliului European din 28 iunie 2018, în cadrul cărora se solicită înființarea, pe teritoriul UE, a unor „centre controlate”, pe bază de voluntariat, și consolidarea cooperării cu țările terțe pentru a asigura consolidarea capacităților de gestionare a frontierelor.
            
            
               (5)Lista actuală de acțiuni specifice prevăzută în anexa II la Regulamentul (UE) nr. 515/2014 prezintă două acțiuni specifice pentru ca statele membre să primească finanțare suplimentară.
            
            
               (6)Finanțarea acțiunilor care pun în aplicare abordarea-hotspot sau abordări similare nu poate fi direcționată în mod adecvat prin intermediul actualei liste de acțiuni specifice. Prin urmare, modificarea acestei liste este cea mai bună modalitate de a asigura flexibilitatea Fondului pentru securitate internă – instrumentul de sprijin financiar pentru frontiere externe și vize.
            
            
               (7)Noua acțiune specifică adăugată în anexa II la Regulamentul (UE) nr. 515/2014 ar contribui la asigurarea unui control eficace la frontierele externe ale Uniunii. Aceasta ar fi în conformitate cu obiectivul specific al regulamentului menționat, prevăzut la articolul 3 alineatul (2) litera (b), de a sprijini gestionarea integrată a frontierelor, facilitând accesul la protecție internațională pentru persoanele care au nevoie de aceasta.
            
            
               (8)Adăugarea unei noi acțiuni specifice care să reflecte evoluțiile politice recente și nevoile de finanțare ale statelor membre ar genera o valoare adăugată semnificativă, deoarece ar contribui la atenuarea presiunii la care sunt supuse statele membre cele mai afectate de fluxurile de migrație și de azil și, prin urmare, la atenuarea presiunii exercitate asupra Uniunii în ansamblu.
            
         
         
            
               (9)Pentru a permite aplicarea rapidă a prezentei acțiuni specifice, având în vedere nevoile urgente de finanțare identificate mai sus, regulamentul ar trebui să intre în vigoare în ziua următoare datei publicării în Jurnalul Oficial al Uniunii Europene.
            
            
               (10)Prin urmare, Regulamentul (UE) nr. 515/2014 ar trebui modificat în consecință, 
            
            
               ADOPTĂ PREZENTUL REGULAMENT:
            
            
               Articolul 1
            
            
               În anexa II la Regulamentul (UE) nr. 515/2014 se adaugă următorul punct 3:
            
            
               «3. Stabilirea, dezvoltarea și exploatarea unor zone hotspot, astfel cum sunt definite la articolul 2 alineatul (10) din Regulamentul (UE) 2016/1624, inclusiv furnizarea de servicii, cum ar fi identificarea, prelevarea amprentelor, investigațiile de securitate și examenele medicale, informarea, furnizarea de informații, înregistrarea și primirea inițială, sau a altor zone care aplică procedurile de tip „hotspot” sau acorduri similare, cum ar fi „centrele controlate” înființate de către un stat membru, precum și furnizarea serviciilor menționate mai sus la punctele de trecere a frontierei care se confruntă sau s-ar putea confrunta cu o presiune ridicată și disproporționată a migrației, inclusiv, dacă este necesar, acordarea de sprijin pentru activitățile de gestionare a frontierelor din țări terțe.»
            
            
               Articolul 2
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în statele membre în conformitate cu tratatele.
            
            
               Adoptat la Bruxelles, 14.12.2018
            
            
               
                     Pentru Comisie,
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        Regulamentul (UE) nr. 515/2014 al Parlamentului European și al Consiliului din 16 aprilie 2014 de instituire, în cadrul Fondului pentru securitate internă, a instrumentului de sprijin financiar pentru frontiere externe și vize și de abrogare a Deciziei nr. 574/2007/CE (JO L 150, 20.5.2014, p. 143).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        JO L 150, 20.5.2014, p. 143.
               
               
                  
                     (5)
                  
                        Regulamentul (UE) nr. 514/2014 al Parlamentului European și al Consiliului din 16 aprilie 2014 de stabilire a dispozițiilor generale privind Fondul pentru azil, migrație și integrare, precum și instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor (JO L 150, 20.5.2014, p. 112).
               
               
                  
                     (6)
                  
                        Regulamentul (UE) 2016/1624 al Parlamentului European și al Consiliului din 14 septembrie 2016 privind Poliția de frontieră și garda de coastă la nivel european și de modificare a Regulamentului (UE) 2016/399 al Parlamentului European și al Consiliului și de abrogare a Regulamentului (CE) nr. 863/2007 al Parlamentului European și al Consiliului, a Regulamentului (CE) nr. 2007/2004 al Consiliului și a Deciziei 2005/267/CE a Consiliului (JO L 251, 16.9.2016, p. 1).